**Prevod nagovora**

**predsednice Republike Slovenije Nataše Pirc Musar**

**ob mednarodnem dnevu žensk in deklet v znanosti**

Predsedniška palača in New York, 11. februar 2024

*Danes stojim pred vami zaradi izjemnih Slovenk, ki so se zapisale v zgodovino. Naj najprej spomnim na Almo Karlin, novinarko, svetovno popotnico, ljubiteljsko raziskovalko in poliglotko – »vplivnico« svojega časa, ki se je s skromnimi sredstvi in pisalnim strojem tik po koncu prve svetovne vojne odpravila na pot okoli sveta. Ta odločna ženska je svoje osemletno potovanje opisala v člankih in knjigah, ki so bili objavljeni v različnih državah, ter na predavanjih na evropskih univerzah in drugod.*

*Ženske v znanosti nikoli niso le dodana vrednost. So – ste – ključne za znanost, politiko in sprejemanje odločitev.*

*Kot družba imamo manj možnosti, če dekleta zaradi stereotipov odvračamo od poklicev, ki jih želijo opravljati.*

*Enakost spolov in opolnomočenje žensk sta bili vedno prednostni nalogi slovenske zunanje politike. Toda napredek je počasen in tudi Združeni narodi žal ne dajejo zgleda. Obžalovanja vredno je, da Združenih narodov v 78 letih od njihove ustanovitve še nikoli ni vodila generalna sekretarka Združenih narodov in da je imela Generalna skupščina v tem času 74 predsednikov in le štiri predsednice. Zato odločno podpiram pobudo organizacije GWL Voices za politiko izmenjave spolov pri predsedovanju Generalni skupščini. Pozivam vse države članice, naj podprejo ta predlog za pravično zastopanost spolov pri predsedovanju najbolj reprezentativnemu in najuglednejšemu organu Združenih narodov, Generalni skupščini. Gospe in gospodje, ključnega pomena je, da Združeni narodi dajejo zgled v času priprav na Peking +30.*

*Slovenija je 1. januarja 2024 postala članica Varnostnega sveta Združenih narodov. Že drugič z vso predanostjo in občutkom nujnosti služimo kot glas v podporo polovici svetovnega prebivalstva, ki je pogosto zapostavljena. Kot članica bomo prednostno obravnavali ženske, mir in varnost, tudi v povezavi s podnebno varnostjo. Na ženske je treba gledati kot na glavne nosilke miru in podnebne varnosti, zato je čas, da jim damo glas, ki si ga zaslužijo – vključno z njihovim znanstvenim glasom.*

*V moji državi živijo vrhunske znanstvenice in vsako leto za znanstveno odličnost nagradimo tudi žensko. Naziv inženirka leta 2023 je prejela magistrica inženirka strojništva, ki je razvojna inženirka na področju ogrevanja, prezračevanja in hlajenja stavb, njen moto pa je: »Vsaka ima krila, samo poleteti mora.«.*

*Veseli me, da je Slovenija včeraj gostila okroglo mizo o biotehnologiji in medicinskih raziskavah z naslovom »Opolnomočenje žensk in deklet v znanosti in pri vodenju: od odkritja do trga«.*

*Moj življenjski moto je vedno bil, da mora biti vse, kar počnem, moja strast, zato si, ko se zjutraj zbudim, nikoli ne rečem, da nočem v službo. Le strast in ljubezen do poklica, ki ga opravljate, prinašata kakovostne in izjemne rezultate. Zato poklicev ne smemo razvrščati na moške ali ženske, temveč moramo vsakogar spodbujati, naj dela tisto, kar ima rad, kjer najde veselje, in naj živi svoje sanje. Ženske moramo torej pogumno in drzno prebijati steklene strope. Moški pa nam morate pri tem pomagati in nas spodbujati. Le tako bomo lahko kot družba še uspešnejši.*